title: Директива за изпълнение 2014/111/ЕС на Комисията от 17 декември 2014 година за изменение на Директива 2009/15/ЕО във връзка с приемането от Международната морска организация (ММО) на някои кодекси и свързаните с тях изменения в някои конвенции и протоколи  Текст от значение за ЕИП

text:
               20.12.2014

               BG

               Официален вестник на Европейския съюз

               L 366/83

         ДИРЕКТИВА ЗА ИЗПЪЛНЕНИЕ 2014/111/ЕС НА КОМИСИЯТА
   от 17 декември 2014 година
   за изменение на Директива 2009/15/ЕО във връзка с приемането от Международната морска организация (ММО) на някои кодекси и свързаните с тях изменения в някои конвенции и протоколи
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2009/15/ЕО на Европейския парламент и на Съвета от 23 април 2009 г. относно общите правила и стандарти за организациите за проверка и преглед на кораби и за съответните дейности на морските администрации (1), и по-специално член 7, параграф 2, второ изречение от нея,
   в съответствие с процедурата за проверка на съответствието, уредена в член 5 от Регламент (ЕО) № 2099/2002 на Европейския парламент и на Съвета за създаване на Комитет по морската безопасност и предотвратяването на замърсяването от кораби (КМБПЗК) (2),
   като има предвид, че:

               (1)

               Съгласно член 5, параграф 1 от Регламент (ЕО) № 2099/2002 държавите членки и Комисията си сътрудничат, за да определят, при необходимост, обща позиция или подход в компетентния международен форум с оглед намаляване на рисковете от конфликт между законодателството на Съюза в областта на морския транспорт и международните актове.

               (2)

               Директива 2009/15/ЕО ведно с Регламент (ЕО) № 391/2009 на Европейския парламент и на Съвета (3) формират единна законодателна уредба, по силата на която дейността на признатите организации е регламентирана по последователен начин в съответствие с едни и същи принципи и определения. Съгласно член 3, параграф 2 от Директива 2009/15/ЕО, когато държава членка реши да упълномощи по отношение на плаващи под нейно знаме кораби дадена организация да извършва от нейно име проверките и прегледите, свързани със задължителните свидетелства, тя поверява тези задължения само на призната организация, което съгласно член 2, буква ж) от посочената директива означава организация, призната в съответствие с Регламент (ЕО) № 391/2009. Следователно наборът от правила, въз основа на които се признават съответните организации, оказва въздействие върху двата акта.

               (3)

               Понятието „международни конвенции“ съгласно определението в член 2, буква г) от Директива 2009/15/ЕО означава Международната конвенция за безопасност на човешкия живот на море от 1 ноември 1974 г. („конвенцията SOLAS“), с изключение на глава XI-2 от анекса към нея, Международната конвенция за товарните водолинии от 5 април 1966 г. („Конвенцията за товарните водолинии“) и Международната конвенция за предотвратяване на замърсяването от кораби от 2 ноември 1973 г. („конвенцията MARPOL“), ведно с протоколите и измененията към тях, както и свързаните с тях кодекси със дължителен характер във всички държави членки, в тяхната актуализирана версия.

               (4)

               На своята 28-а сесия Асамблеята на Международната морска организация прие Кодекс за прилагане на правните инструменти на ММО („Кодекс за правните инструменти“), както това е посочено в Резолюция A.1070(28) на ММО от 4 декември 2013 г., както и изменения на Конвенцията за товарните водолинии, с оглед придаване на задължителен характер на Кодекса за правните инструменти, ведно със съответна схема за одит на държавата на флага, както това е посочено в Резолюция A.1083(28) на ММО от 4 декември 2013 г.

               (5)

               На 66-ото си заседание Комитетът по опазване на морската среда (Marine Environment Protection Committee — MEPC) на ММО прие изменения на протокола от 1978 г. във връзка с конвенцията MARPOL, както това е посочено в Резолюция MEPC.246(66) от 4 април 2014 г., и на протокола от 1997 г. във връзка с конвенцията MARPOL, както той се изменя от свързания с него протокол от 1978 г. и както това е посочено в Резолюция MEPC.247(66) от 4 април 2014 г., с оглед придаване на задължителен характер на Кодекса за правните инструменти, ведно със съответна схема за одит на държавата на флага.

               (6)

               На 93-ото си заседание Комитетът по морска безопасност (Maritime Safety Committee — MSC) на ММО прие изменения на Конвенцията SOLAS, както това е посочено в Резолюция MSC.366(93) от 22 май 2014 г., и на протокола от 1988 г. във връзка с Конвенцията за товарните водолинии, както това е посочено в Резолюция MSC.375(93) от 22 май 2014 г., с оглед придаване на задължителен характер на Кодекса за правните инструменти, ведно със съответна схема за одит на държавата на флага.

               (7)

               Комитетът MEPC на 65-то си заседание и комитетът MSC на 92-то си заседание приеха Кодекс на ММО за признатите организации („Кодекс за признатите организации“), както това е посочено в Резолюция MSC.349(92) от 21 юни 2013 г.

               (8)

               На 65-ото си заседание комитетът MEPC прие изменения на протокола от 1978 г. във връзка с конвенцията MARPOL, с оглед придаване на задължителен характер на Кодекса за признатите организации, както това е посочено в Резолюция MEPC.238(65) от 17 май 2013 г.

               (9)

               На 92-ото си заседание комитетът MSC прие изменения на конвенцията SOLAS и на протокола от 1988 г. във връзка с Конвенцията за товарните водолинии, с оглед придаване на задължителен характер на Кодекса за признатите организации, както това е посочено в резолюции MSC.350(92) и MSC.356(92) от 21 юни 2013 г.

               (10)

               Поради това, в съответствие с приложимите правила за приемане, ратифициране и влизане в сила на изменения по силата на всяка от посочените по-горе конвенции на ИМО, се очаква кодексите за правните инструменти и за признатите организации да влязат в сила в периода между 1 януари 2015 г. и 1 януари 2018 г..

               (11)

               На 13 май 2013 г. Съветът прие Решение 2013/268/ЕС относно позицията, която да бъде взета от името на Европейския съюз в Международната морска организация (ММО) във връзка с приемането на някои кодекси и свързаните с тях изменения на определени конвенции и протоколи (4). Съгласно член 5 от посоченото решение Съветът разрешава на държавите членки да дадат своето съгласие да бъдат обвързани — в интерес на Съюза и в съответствие с декларацията, съдържаща се в приложението към посоченото решение — от измененията, посочени в съображения 4—9 от настоящата директива.

               (12)

               В декларацията, съдържаща се в приложението към Решение 2013/268/ЕС на Съвета, се посочва, че държавите членки са на мнение, че в Кодекса за правните инструменти и Кодекса за признатите организации се съдържа набор от минимални изисквания, които държавите могат да доразвиват и подобряват в зависимост от конкретния случай с оглед да се оптимизират морската безопасност и опазването на околната среда.

               (13)

               Също така в декларацията се посочва, че никоя от разпоредбите на Кодекса за правните инструменти или Кодекса за признатите организации не следва да се тълкува така, че да ограничава по какъвто и да е начин изпълнението на задълженията на държавите членки съгласно правото на Европейския съюз във връзка с определението за „задължителни свидетелства“ и „свидетелства за клас“, обхвата на установените задължения и критерии за признати организации и задълженията на Европейската комисия във връзка с признаването, оценяването и, когато е уместно, налагането на корективни мерки или санкции на признати организации. В същата декларация се посочва, че в случай на одит на ММО държавите членки ще заявят, че се проверява изпълнението само на тези разпоредби от съответните международни конвенции, които са ратифицирани от държавите членки, в това число съгласно условията на посочената декларация.

               (14)

               Съгласно правовия ред на Съюза в приложното поле на Директива 2009/15/ЕО, както и на Регламент (ЕО) № 391/2009, се включват позовавания на „международни конвенции“ като посочените в съображение 3. В тези рамки измененията на конвенциите на ММО автоматично се инкорпорират в законодателството на Съюза едновременно с влизането им в сила на международно равнище, в това число и свързаните с тях кодекси със задължителен характер като кодексите за правните инструменти и за признатите организации, които съответно стават част от актовете на ММО, които са от значение във връзка с прилагането на Директива 2009/15/ЕО.

               (15)

               Възможно е обаче измененията на международните конвенции да бъдат изключени от приложното поле на морското законодателство на Съюза в съответствие с процедурата за проверка на съответствието, ако те отговарят поне на един от двата критерия, посочени в член 5, параграф 2 от Регламент (ЕО) № 2099/2002.

               (16)

               Комисията подложи на анализ измененията на конвенциите на ММО в съответствие с член 5 от Регламент (ЕО) № 2099/2002 и установи, че съществуват редица несъответствия между Кодекса за правните инструменти и Кодекса за признатите организации, от една страна, и Директива 2009/15/ЕО и Регламент (ЕО) № 391/2009, от друга.

               (17)

               На първо място, в част 2, параграф 16.1 от Кодекса за правните инструменти е предвиден списък от минимални ресурси и процеси, които държавите на флага трябва да създадат, в това число предоставянето на административни указания, отнасящи се, наред с останалото, и до свидетелствата за клас на корабите, които се изискват от държавата на флага като доказателство, че са спазени изискванията по отношение на конструкцията, машините и механизмите и електрическото оборудване и/или други изисквания по силата на международна конвенция, по която държавата на флага е страна, или че са спазени изискванията на вътрешната нормативна уредба на тази държава на флага. Както е пояснено в съображение 21 по-долу обаче, в законодателството на Съюза се прави разграничение между задължителните свидетелства и свидетелствата за клас. Вторите са документ с частен характер и не са актове на държава на флага, нито се издават от името на някоя държава на флага. Тази разпоредба на Кодекса за правните инструменти всъщност препраща към глава II-1, част А-1, правило 3-1 от конвенцията SOLAS, където е предвидено корабите да са проектирани, построени и поддържани в съответствие с изискванията по отношение на конструкцията, машините и механизмите и електрическото оборудване на класификационна организация, призната от администрацията в съответствие с разпоредбите на правило XI-1/1. 1. В конвенцията SOLAS ясно се определя, че обект на това изискване е корабът или неговият законен представител по отношение на държавата на флага. Освен това, когато една призната организация издава свидетелства за клас на кораби в качеството си на класификационна организация, тя извършва това съобразно своите собствени правила, процедури, условия и частни договорни споразумения, по които държавата на флага не е страна. Следователно тази разпоредба на Кодекса за правните инструменти е в противоречие с разграничението на дейностите по издаване на свидетелства за клас и на задължителни свидетелства, както е предвидено в действащото законодателство на ЕС.

               (18)

               На второ място, в част 2, параграф 18.1 от Кодекса за правните инструменти се съдържа изискването държавата на флага да определи „само по отношение на корабите, имащи право да плават под нейния флаг“ дали дадена призната организация разполага с достатъчно ресурси по отношение на технически, управленски и изследователски възможности, за да изпълни възложените ѝ задачи. За разлика от това, този аспект е залегнал в законодателството на Съюза като изискване за целите на признаването, за което свидетелства критерий А.3 от приложение I към Регламент (ЕО) № 391/2009, и то по отношение на цялата флота, на която съответната организация е дала клас, без разлика на флага. В случай че горепосочената разпоредба на Кодекса за правните инструменти бъде инкорпорирана в законодателството на Съюза, това ще ограничи прилагането на критерий А.3 от приложение I към Регламент (ЕО) № 391/2009 само до онази част от дейността на признатата организация, която се отнася за корабите, плаващи под флага на държава членка, което е в противоречие с изискванията, които понастоящем са в сила.

               (19)

               На трето място, в част 2, параграф 19 от Кодекса за правните инструменти е въведена забрана за държавата на флага да предоставя правомощия на нейните признати организации да прилагат за други кораби, освен имащите право да плават под нейния флаг, всички изисквания, които се отнасят, наред с останалото, и до правилата, изискванията или процедурите на тези организации за даване на клас. В съответствие с Директива 2009/15/ЕО държавите членки могат да упълномощят дадена организация да извършва от тяхно име дейностите, свързани с издаването на задължителни свидетелства за тяхната флота, ако тази организация е призната и над нея се упражнява надзор за тази цел в съответствие с Регламент (ЕО) № 391/2009. В тази рамка признатите организации като такива трябва да спазват определени изисквания при изпълнението на съответните им дейности за цялата класифицирана от тях флота, независимо от флага. Това се отнася за повечето от критериите, определени в приложение I към Регламент (ЕО) № 391/2009, както и за други задължения, в частност определените в член 10, параграф 4 от същия регламент. В случай че горепосочената разпоредба на Кодекса за правните инструменти бъде инкорпорирана в законодателството на Съюза, с това ще се ограничи прилагането на съдържащите се в Регламент (ЕО) № 391/2009 действащи изисквания във връзка с признаването, ако те между другото са определени като правила, изисквания и процедури, само до онази част от дейността на признатата организация, която се отнася за корабите, плаващи под флага на държава членка.

               (20)

               На четвърто място, в част 2, раздел 1.1 от Кодекса за признатите организации „призната организация“ по определение означава организация, която е била оценена от държава на флага и по отношение на която е установено, че отговаря на изискванията на част 2 от Кодекса за признатите организации. За разлика от това, според определението в член 2, буква ж) от Директива 2009/15/ЕО за призната организация се счита „организация, призната в съответствие с Регламент (ЕО) № 391/2009“. Въз основа на оценката от страна на Комисията, изложена в съображения 21—23, изглежда, че няколко разпоредби в част 2 от Кодекса за признатите организации са несъвместими с Регламент (ЕО) № 391/2009. Оттук следва, че организация, призната по смисъла на определението в Кодекса за признатите организации, няма да отговаря на всички изисквания на Регламент (ЕО) № 391/2009 и поради това няма да отговаря на определението за призната организация, установено в законодателството на Съюза.

               (21)

               На пето място, в част 2, раздел 1.3 от Кодекса за признатите организации „задължителното сертифициране и услуги“ се определят като единна категория дейности, които една призната организация има право да извършва от името на държавата на флага, включително издаването на свидетелства, които едновременно отговарят на изискванията за задължителни свидетелства и за свидетелства за клас. За разлика от това, в определенията, фигуриращи в член 2, букви и) и к) от Директива 2009/15/ЕО, се прави ясно разграничение между „задължително свидетелство“, което е свидетелство, издадено от държавата на флага или от нейно име в съответствие с международните конвенции, и „свидетелство за клас“, което е документ, издаден от призната организация в качеството ѝ на класификационна организация, с който се удостоверява годността на кораба за конкретна употреба или услуга в съответствие с правилата и процедурите, установени и разгласени от тази призната орган изация. Оттук следва, че в правото на Съюза задължителните свидетелства се разграничават от свидетелствата за клас и имат различен характер. Задължителните свидетелства имат публичен характер, докато свидетелствата за клас имат частен характер, тъй като се издават от класификационна организация в съответствие с нейните собствени правила, процедури и условия. Следователно класификационните свидетелства, издадени за един кораб от призната организация в потвърждение на това, че са спазени класификационните правила и процедури, включително когато се верифицират от държава на флага като доказателство, че са спазени изискванията на правило 3-1 в глава II-I, част А-1 от конвенцията SOLAS, са документи със строго частен характер и не са акт на държава на флага, нито се издават от името на някоя държава на флага. В Кодекса за признатите организации обаче системно се посочва, че „задължителното сертифициране и услуги“ се извършват от признатата организация „от името на държавата на флага“, което противоречи на правното разграничение, установено със законодателството на Съюза. Независимо от това противоречие, ако тази разпоредба на Кодекса за признатите организации бъде приета за норма в правовия ред на Съюза, въпросната разпоредба ще породи явен риск в рамките на ЕС да станат неприложими изискванията във връзка с признаването, които се съдържат в Регламент (ЕО) № 391/2009 и се отнасят за цялостната дейност на организацията, независимо от флага. Поради връзката между двата акта, описана в съображение 2, този риск се отнася също и за Директива 2009/15/ЕО.

               (22)

               На шесто място, в част 2, раздел 3.9.3.1 от Кодекса за признатите организации е предвиден механизъм за сътрудничество между признатите организации единствено в установената от държавата на флага рамка с оглед стандартизиране на процесите, касаещи задължителното сертифициране и услуги, извършвани от името на държавата на флага, както е целесъобразно; от друга страна в част 2, раздел 3.9.3.2 от същия кодекс се съдържа позоваване на установената „от една държава на флага или група държави на флага“ рамка, която да регламентира сътрудничеството между признатите от тази държава или държави организации по въпроси от техническо естество и по въпросите на безопасността, що се отнася до „задължителното сертифициране на кораби и услуги […] от името на въпросната държава/държави на флага“. За разлика от това, в правото на Съюза сътрудничеството между признати организации е уредено в член 10, параграф 1 от Регламент (ЕО) № 391/2009, съдържащ изискването признатите организации да се консултират помежду си с оглед поддържане на еквивалентност и постигане на хармонизация на техните правила и процедури и на тяхното прилагане и да определят рамка за взаимното признаване в съответните случаи на свидетелства за клас за материали, оборудване и части. Тези два процеса на сътрудничество по силата на член 10, параграф 1 се отнасят за частните дейности на признатите организации в качеството им на класификационни организации и следователно се прилагат без разграничение въз основа на флага. Следователно, в случай че механизмите за сътрудничество, предвидени в Кодекса за признатите организации, бъдат инкорпорирани в законодателството на Съюза, с това ще се ограничи обхватът на определената в Регламент (ЕО) № 391/2009 рамка за сътрудничество само до онази част от дейността на признатите организации, която се отнася за корабите, плаващи под флага на държава членка, което е в противоречие с изискванията, които понастоящем са в сила.

               (23)

               На седмо място, раздел 3.9.3.3 от част 2 от Кодекса за признатите организации е идентичен с параграф 19 от част 2 от Кодекса за правните инструменти; поради това изложеното в съображение 19 е валидно в същата степен за тази разпоредба на Кодекса за признатите организации.

               (24)

               Никоя от разпоредбите на Кодекса за правните инструменти и Кодекса за признатите организации не трябва да ограничава възможността за определяне от Съюза, в съответствие с Договорите и международното право, на необходимите условия за предоставяне на признаване на организации, които са поискали да бъдат упълномощени от държавите членки за извършване на дейности по преглед и издаване на свидетелства на кораби от тяхно име с оглед постигане целите на Съюза и по-специално за подобряване на морската безопасност и опазване на околната среда.

               (25)

               Схемата за взаимно признаване на свидетелства за клас за материали, оборудване и части, предвидена в член 10, параграф 1 от Регламент (ЕО) № 391/2009, е приложима в рамките на Съюза само по отношение на кораби, които плават под флага на държава членка. Преценката за това дали такива свидетелства ще бъдат приемани по отношение на чуждестранни плавателни съдове остава в прерогативите на съответните трети държави на флага извън ЕС в рамките на упражняваната от тях изключителна компетентност, а именно съгласно Конвенцията на Организацията на обединените нации по морско право (UNCLOS).

               (26)

               Въз основа на направената от нея оценка Комисията установи, че разпоредбите на Кодекса за правните инструменти и на Кодекса за признатите организации, посочени в предходните съображения, са несъвместими с Директива 2009/15/ЕО или с Регламент (ЕО) № 391/2009 и следователно с Директива 2009/15/ЕО поради връзката между двата акта, описана в съображение 2, и следва да бъдат изключени от приложното поле на същата директива. Поради това текстът на член 2, буква г) от Директива 2009/15/ЕО следва да бъде съответно изменен.

               (27)

               Тъй като Кодексът за признатите организации влиза в сила на 1 януари 2015 г., настоящата директива следва да влезе в сила във възможно най-кратък срок след датата на нейното публикуване.

               (28)

               Комитетът по морската безопасност и предотвратяването на замърсяването от кораби (КМБПЗК) не даде становище относно мерките, предвидени в настоящата директива. Беше счетено за необходимо да се изготви акт за изпълнение и председателят представи проекта на акт за изпълнение на апелативния комитет за допълнително обсъждане. Мерките, предвидени в настоящата директива, са в съответствие със становището на апелативния комитет,

         ПРИЕ НАСТОЯЩАТА ДИРЕКТИВА:
   Член 1
   В член 2 от Директива 2009/15/ЕО буква г) се заменя със следното:

                  „г):

                  „международни конвенции“ означава Международната конвенция за безопасност на човешкия живот на море от 1 ноември 1974 г. (SOLAS 74), с изключение на глава XI-2 от анекса към нея, Международната конвенция за товарните водолинии от 5 април 1966 г. и Международната конвенция за предотвратяване на замърсяването от кораби от 2 ноември 1973 г. (MARPOL), ведно с протоколите и измененията към тях, както и свързаните с тях кодекси със задължителен характер във всички държави членки, в тяхната актуализирана версия, с изключение на част 2, параграфи 16.1, 18.1 и 19 от Кодекса за прилагане на правните инструменти на ММО и част 2, раздели 1.1, 1.3, 3.9.3.1, 3.9.3.2 и 3.9.3.3 от Кодекса на ММО за признатите организации;“

   Член 2
   1.   Държавите членки приемат и публикуват не по-късно от 31 декември 2015 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
   Те прилагат тези разпоредби, считано от 1 януари 2016 г.
   Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
   2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
   Член 3
   Настоящата директива влиза в сила в деня след деня на публикуването ѝ в Официален вестник на Европейския съюз.
   Член 4
   Адресати на настоящата директива са държавите членки.

      Съставено в Брюксел на 17 декември 2014 година.

            За Комисията

            Председател

         Jean-Claude JUNCKER

      (1)  ОВ L 131, 28.5.2009 г., стр. 47.

      (2)  ОВ L 324, 29.11.2002 г., стр. 1.

      (3)  Регламент (ЕО) № 391/2009 на Европейския парламент и на Съвета от 23 април 2009 г. относно общи правила и стандарти за организациите за проверка и преглед на кораби (ОВ L 131, 28.5.2009 г., стр. 11).

      (4)  ОВ L 155, 7.6.2013 г., стр. 3.


title: Директива за изпълнение 2011/45/ЕС на Комисията от 13 април 2011 година за изменение на Директива 91/414/ЕИО на Съвета с оглед включването на диклофоп като активно вещество и за изменение на Решение 2008/934/ЕО на Комисията  Текст от значение за ЕИП

text:
               14.4.2011

               BG

               Официален вестник на Европейския съюз

               L 100/47

         ДИРЕКТИВА ЗА ИЗПЪЛНЕНИЕ 2011/45/ЕС НА КОМИСИЯТА
   от 13 април 2011 година
   за изменение на Директива 91/414/ЕИО на Съвета с оглед включването на диклофоп като активно вещество и за изменение на Решение 2008/934/ЕО на Комисията
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1 от нея,
   като има предвид, че:

               (1)

               С регламенти (ЕО) № 451/2000 (2) и (ЕО) № 1490/2002 (3) на Комисията се определят подробните правила за изпълнението на третия етап от работната програма, посочена в член 8, параграф 2 от Директива 91/414/ЕИО, и се установява списък с активни вещества, които да бъдат оценени с оглед на възможното им включване в приложение I към Директива 91/414/ЕИО. Посоченият списък включва диклофоп.

               (2)

               В съответствие с член 11д от Регламент (ЕО) № 1490/2002 нотификаторът оттегли подкрепата си за включването на това активно вещество в приложение I към Директива 91/414/ЕИО в срок от два месеца от получаването на проектодоклада за оценка. В резултат на това беше прието Решение 2008/934/ЕО на Комисията от 5 декември 2008 г. относно невключването на някои активни вещества в приложение I към Директива 91/414/ЕИО на Съвета и отнемането на разрешенията за съдържащите ги продукти за растителна защита (4), отнасящо се до невключването на диклофоп.

               (3)

               В съответствие с член 6, параграф 2 от Директива 91/414/ЕИО първоначалният нотификатор (наричан по-долу „заявителят“) подаде ново заявление с искане да бъде приложена ускорената процедура, предвидена в членове 14—19 от Регламент (ЕО) № 33/2008 на Комисията от 17 януари 2008 г. за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (5).

               (4)

               Заявлението бе подадено до Франция, която е определена за докладваща държава-членка по силата на Регламент (ЕО) № 1490/2002. Установеният срок за ускорената процедура беше спазен. Спецификацията на активното вещество и предвижданите видове употреба са идентични с онези, които са били предмет на Решение 2008/934/ЕО. Посоченото заявление отговаря и на останалите съществени и процедурни изисквания на член 15 от Регламент (ЕО) № 33/2008.

               (5)

               Франция извърши оценка на подадените от заявителя допълнителни данни и изготви допълнителен доклад. На 11 август 2009 г. докладът бе предоставен на Европейския орган за безопасност на храните (наричан по-долу „органът“) и на Комисията. Органът сведе допълнителния доклад до знанието на другите държави-членки и на заявителя за предоставяне на становища и препрати получените становища на Комисията. В съответствие с член 20, параграф 1 от Регламент (ЕО) № 33/2008 и по искане на Комисията, на 1 септември 2010 г. органът представи пред Комисията заключението си относно диклофоп (разглеждан вариант диклофоп-метил) (6). Проектодокладът за оценка, допълнителният доклад и заключението на органа бяха разгледани от държавите-членки и от Комисията в рамките на Постоянния комитет по хранителната верига и здравето на животните и бяха окончателно приети на 11 март 2011 г. под формата на доклад на Комисията за преглед на диклофоп.

               (6)

               От направените различни проучвания е видно, че може да се очаква продуктите за растителна защита, съдържащи диклофоп, принципно да отговарят на изискванията, определени в член 5, параграф 1, букви а) и б) от Директива 91/414/ЕИО, по-специално по отношение на видовете употреба, разгледани и подробно изложени в доклада на Комисията за преглед. Следователно е целесъобразно диклофоп да бъде включен в приложение I, за да се гарантира, че във всички държави-членки разрешенията за продукти за растителна защита, съдържащи това активно вещество, могат да се издават в съответствие с разпоредбите на тази директива.

               (7)

               Без да се засяга това заключение, е целесъобразно да бъде получена допълнителна информация по някои конкретни въпроси. В член 6, параграф 1 от Директива 91/414/ЕИО се предвижда, че включването на дадено вещество в приложение I може да бъде обвързано с определени условия. Поради това е целесъобразно да се изиска от заявителя да предостави допълнителна информация, която да потвърди резултатите от оценката на риска въз основа на най-новите научни познания във връзка с изследване на метаболизма при зърнените култури. Освен това е целесъобразно да се изиска представяне на данни, потвърждаващи възможното въздействие от преференциалното разграждане/преобразуване на изомерите върху околната среда.

               (8)

               Следва да се предостави разумен срок преди включването на дадено активно вещество в приложение I, за да се даде възможност на държавите-членки и на заинтересованите страни да се подготвят за произтичащите от това нови изисквания.

               (9)

               Без да се засягат задълженията, определени с Директива 91/414/ЕИО като последица от включването на дадено активно вещество в приложение I, на държавите-членки следва да се предостави срок от шест месеца след включването, през който да преразгледат съществуващите разрешения за продукти за растителна защита, които съдържат диклофоп, за да се гарантира, че са изпълнени изискванията, определени с Директива 91/414/ЕИО, по-специално в член 13 от нея, и съответните условия, посочени в приложение I. Държавите-членки следва да изменят, заменят или отнемат по целесъобразност съществуващите разрешения в съответствие с разпоредбите на Директива 91/414/ЕИО. Чрез дерогация от горепосочения срок следва да се предвиди по-дълъг срок за представяне и оценка на пълната документация по приложение III за всеки предвиден вид употреба на всеки продукт за растителна защита в съответствие с единните принципи, установени в Директива 91/414/ЕИО.

               (10)

               Натрупаният опит от предишни включвания в приложение I към Директива 91/414/ЕИО на активни вещества, които са били обект на оценка в рамките на Регламент (ЕИО) № 3600/92 на Комисията от 11 декември 1992 г. относно определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (7), показа, че е възможно да възникнат трудности при тълкуването на задълженията на притежателите на съществуващи разрешения във връзка с достъпа до данни. Поради това, за да се избегнат допълнителни затруднения, е необходимо да се уточнят задълженията на държавите-членки, особено задължението да се проверява дали притежателят на разрешение може да докаже достъп до документация, която отговаря на изискванията на приложение II към посочената директива. От това уточнение обаче не произтичат нови задължения за държавите-членки или за притежателите на разрешения в сравнение с приетите до настоящия момент директиви за изменение на приложение I.

               (11)

               Поради това е целесъобразно Директива 91/414/ЕИО да бъде съответно изменена.

               (12)

               Решение 2008/934/ЕО предвижда невключването на диклофоп-метил и отнемането на разрешенията за съдържащите го продукти за растителна защита до 31 декември 2011 г. Редът относно диклофоп-метил в приложението към посоченото решение следва да бъде заличен.

               (13)

               Поради това е целесъобразно Решение 2008/934/ЕО да бъде съответно изменено.

               (14)

               Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 91/414/ЕИО се изменя, както е посочено в приложението към настоящата директива.
   Член 2
   Редът относно диклофоп-метил в приложението към Решение 2008/934/ЕО се заличава.
   Член 3
   Държавите-членки приемат и публикуват не по-късно от 30 ноември 2011 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
   Те прилагат тези разпоредби, считано от 1 декември 2011 г.
   Когато приемат тези разпоредби, държавите-членки включват в тях позоваване на настоящата директива или го извършват при официалното им публикуване. Условията и редът на позоваване се определят от държавите-членки.
   Член 4
   1.   При необходимост до 30 ноември 2011 г. държавите-членки изменят или отнемат в съответствие с Директива 91/414/ЕИО съществуващите разрешения за продукти за растителна защита, съдържащи диклофоп като активно вещество. До тази дата те проверяват по-специално дали са изпълнени условията от приложение I към посочената директива по отношение на диклофоп, с изключение на условията, определени в част Б от текста за това активно вещество, както и дали притежателят на разрешението разполага с документация, отговаряща на изискванията на приложение II към посочената директива в съответствие с условията на член 13 от нея, или има достъп до такава документация.
   2.   Чрез дерогация от разпоредбите на параграф 1 за всеки разрешен продукт за растителна защита, който съдържа диклофоп като единствено или едно от няколко активни вещества, всички от които са изброени в приложение I към Директива 91/414/ЕИО, най-късно до 31 май 2011 г. държавите-членки извършват повторна оценка на продукта съгласно единните принципи, предвидени в приложение VI към Директива 91/414/ЕИО, въз основа на документация, отговаряща на изискванията на приложение III към посочената директива, и като вземат предвид част Б от текста в приложение I към посочената директива относно диклофоп. Въз основа на тази оценка те определят дали продуктът отговаря на условията, посочени в член 4, параграф 1, букви б), в), г) и д) от Директива 91/414/ЕИО.
   След като това бъде извършено, държавите-членки:

               а)

               за продукт, съдържащ диклофоп като единствено активно вещество, при необходимост изменят или отнемат разрешението не по-късно от 31 май 2015 г.; или

               б)

               за продукт, съдържащ диклофоп като едно от няколко активни вещества, при необходимост изменят или отнемат разрешението до 31 май 2015 г. или до датата, определена за такова изменение или отнемане в съответната директива или директиви, с която/които съответното вещество или вещества са добавени в приложение I към Директива 91/414/ЕИО, в зависимост от това коя от двете дати е по-късна.

         Член 5
   Настоящата директива влиза в сила на 1 юни 2011 г.
   Член 6
   Адресати на настоящата директива са държавите-членки.

      Съставено в Брюксел на 13 април 2011 година.

            За Комисията

            Председател

         José Manuel BARROSO

      (1)  ОВ L 230, 19.8.1991 г., стр. 1.

      (2)  ОВ L 55, 29.2.2000 г., стр. 25.

      (3)  ОВ L 224, 21.8.2002 г., стр. 23.

      (4)  ОВ L 333, 11.12.2008 г., стр. 11.

      (5)  ОВ L 15, 18.1.2008 г., стр. 5.

      (6)  Европейски орган за безопасност на храните; заключение относно партньорската проверка на оценката на риска от пестициди за активното вещество диклофоп. EFSA Journal (бюлетин на ЕОБХ) 2010 г.; 8(10):1718. [74 pp.]. doi:10.2903/j.efsa.2010.1718. Публикувано онлайн на адрес: www.efsa.europa.eu.

      (7)  ОВ L 366, 15.12.1992 г., стр. 10.

      ПРИЛОЖЕНИЕ
      Следният текст се добавя в края на таблицата в приложение I към Директива 91/414/ЕИО:

                     №

                     Популярно наименование, идентификационни номера

                     Наименование по IUPAC

                     Чистота (1)

                     Влизане в сила

                     Изтичане срока на включването

                     Специални разпоредби

                     „348

                     Диклофоп
                     CAS №: 40843-25-2 (изходно вещество)
                     CAS №: 257-141-8 (диклофоп-метил)
                     CIPAC №: 358 (изходно вещество)
                     CIPAC №: 358201 (диклофоп-метил)

                                 Диклофоп
                                 (RS)-2-[4-(2,4-дихлорофенокси)феноксил]пропионова киселина

                                 Диклофоп-метил
                                 метил (RS)-2-[4-(2,4-дихлорофенокси)фенокси]пропионат

                     ≥ 980 g/kg (изразено като диклофоп-метил)

                     1 юни 2011 г.

                     31 май 2021 г.

                     ЧАСТ A
                     Може да бъде разрешена единствено употреба като хербицид.
                     ЧАСТ Б
                     За прилагането на единните принципи, предвидени в приложение VI, следва да се отчитат заключенията в доклада за преглед на диклофоп, по-специално неговите допълнения I и II, в окончателния им вид, изготвен от Постоянния комитет по хранителната верига и здравето на животните на 11 март 2011 г.
                     В тази цялостна оценка държавите-членки следва да:

                                 —

                                 обърнат особено внимание на безопасността на операторите и работниците и да включат в условията на разрешението използването на подходящи лични предпазни средства;

                                 —

                                 обърнат особено внимание на риска за водните организми и нецелевите растения и да изискат прилагането на мерки за намаляване на риска.

                           Засегнатите държави-членки изискват да бъде предоставена информация, която да потвърди:

                                 а)

                                 изследване на метаболизма на зърнените растения;

                                 б)

                                 актуализирана оценка на риска относно възможното въздействие от преференциалното разграждане/преобразуване на изомерите върху околната среда.

                           Засегнатите държави-членки гарантират, че заявителят ще предостави на Комисията информацията по буква а) до 31 май 2013 г., а информацията по буква б) най-късно две години след приемането на специален документ с насоки за оценката на изомерни примеси.“

         (1)  Допълнителни данни за идентичността и спецификацията на активното вещество са посочени в доклада за преглед.


title: Директива за изпълнение 2014/105/ЕС на Комисията от 4 декември 2014 година за изменение на директиви 2003/90/ЕО и 2003/91/ЕО за установяване на мерки за прилагане на член 7 от Директива 2002/53/ЕО на Съвета и член 7 от Директива 2002/55/ЕО на Съвета съответно по отношение на минимално изискваните характеристики, които следва да бъдат обхванати от изследването, и на минималните условия за изследване на някои сортове земеделски растителни видове и зеленчукови видове  Текст от значение за ЕИП

text:
               5.12.2014

               BG

               Официален вестник на Европейския съюз

               L 349/44

         ДИРЕКТИВА ЗА ИЗПЪЛНЕНИЕ 2014/105/ЕС НА КОМИСИЯТА
   от 4 декември 2014 година
   за изменение на директиви 2003/90/ЕО и 2003/91/ЕО за установяване на мерки за прилагане на член 7 от Директива 2002/53/ЕО на Съвета и член 7 от Директива 2002/55/ЕО на Съвета съответно по отношение на минимално изискваните характеристики, които следва да бъдат обхванати от изследването, и на минималните условия за изследване на някои сортове земеделски растителни видове и зеленчукови видове
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2002/53/ЕО на Съвета от 13 юни 2002 г. относно общия каталог на сортовете от земеделски растителни видове (1), и по-специално член 7, параграф 2, букви а) и б) от нея,
   като взе предвид Директива 2002/55/ЕО на Съвета от 13 юни 2002 г. относно търговията със семена от зеленчукови култури (2), и по-специално член 7, параграф 2, букви а) и б) от нея,
   като има предвид, че:

               (1)

               Директиви 2003/90/ЕО (3) и 2003/91/ЕО (4) на Комисията бяха приети, за да се гарантира, че сортовете, които държавите членки включват в националните си каталози, съответстват на насоките, определени от Службата на Общността за сортовете растения (CPVO) по отношение на минимално изискваните характеристики, които следва да бъдат обхванати от изследването на различните видове, и минималните условия за изследване на сортовете, доколкото подобни насоки са били създадени. В посочените директиви се предвижда, че за други сортове се прилагат насоките на Международния съюз за закрила на новите сортове растения (UPOV).

               (2)

               Междувременно CPVO и UPOV създадоха допълнителни насоки и актуализираха вече съществуващите.

               (3)

               Поради това Директива 2003/90/ЕО и Директива 2003/91/ЕО следва да бъдат съответно изменени.

               (4)

               Мерките, предвидени в настоящата директива, са в съответствие със становището на Постоянния комитет по семена и посадъчен материал за земеделие, градинарство и горско стопанство,

         ПРИЕ НАСТОЯЩАТА ДИРЕКТИВА:
   Член 1
   Приложения I и II към Директива 2003/90/ЕО се заменят с текста в част А от приложението към настоящата директива.
   Член 2
   Приложенията към Директива 2003/91/ЕО се заменят с текста в част Б от приложението към настоящата директива.
   Член 3
   За изследвания, започнали преди 1 януари 2016 г., държавите членки могат да прилагат Директива 2003/90/ЕО и Директива 2003/91/ЕО в тяхната версия, приложима преди изменението им с настоящата директива.
   Член 4
   Държавите членки приемат и публикуват не по-късно от 31 декември 2015 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
   Те прилагат тези разпоредби считано от 1 януари 2016 г.
   Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
   Член 5
   Настоящата директива влиза сила на двадесетия ден след деня на публикуването ѝ в Официален вестник на Европейския съюз.
   Член 6
   Адресати на настоящата директива са държавите членки.

      Съставено в Брюксел на 4 декември 2014 година.

            За Комисията

            Председател

         Jean-Claude JUNCKER

      (1)  ОВ L 193, 20.7.2002 г., стр. 1.

      (2)  ОВ L 193, 20.7.2002 г., стр. 33.

      (3)  Директива 2003/90/ЕО на Комисията от 6 октомври 2003 г. относно установяването на мерки за прилагане на член 7 от Директива 2002/53/ЕО на Съвета по отношение на минимално изискваните характеристики, които следва да бъдат обхванати от изследването, и минималните условия за изследване на някои сортове земеделски растителни видове (ОВ L 254, 8.10.2003 г., стр. 7).

      (4)  Директива 2003/91/ЕО на Комисията от 6 октомври 2003 г. относно установяването на мерки за прилагане на член 7 от Директива 2002/55/ЕО на Съвета по отношение на минимално изискваните характеристики, които следва да бъдат обхванати от изследването, и минималните условия за изследване на някои сортове зеленчукови видове (ОВ L 254, 8.10.2003 г., стр. 11).

      ПРИЛОЖЕНИЕ
      ЧАСТ A
      „
            ПРИЛОЖЕНИЕ I
            Списък на видовете, посочени в член 1, параграф 2, буква а), които трябва да отговарят на протоколите за изследвания на CPVO

                        Научно наименование

                        Общоприето наименование

                        Протокол на CPVO

                           Festuca filiformis Pourr.

                        Власатка (финолистна)

                        Протокол TP 67/1 от 23.6.2011 г.

                           Festuca ovina L.

                        Овча власатка

                        Протокол TP 67/1 от 23.6.2011 г.

                           Festuca rubra L.

                        Червена власатка

                        Протокол TP 67/1 от 23.6.2011 г.

                           Festuca trachyphylla (Hack.) Krajina

                        Твърдолистна власатка

                        Протокол TP 67/1 от 23.6.2011 г.

                           Lolium multiflorum Lam.

                        Многооткосен (италиански) райграс

                        Протокол TP 4/1 от 23.6.2011 г.

                           Lolium perenne L.

                        Английски райграс

                        Протокол TP 4/1 от 23.6.2011 г.

                           Lolium × boucheanum Kunth

                        Хибриден райграс

                        Протокол TP 4/1 от 23.6.2011 г.

                           Pisum sativum L.

                        Грах посевен

                        Протокол TP 7/2 от 11.3.2010 г.

                           Brassica napus L.

                        Рапица

                        Протокол TP 36/2 от 16.11.2011 г.

                           Cannabis sativa L.

                        Коноп

                        Протокол TP 276/1 от 28.11.2012 г.

                           Helianthus annuus L.

                        Слънчоглед

                        Протокол TP 81/1 от 31.10.2002 г.

                           Linum usitatissimum L.

                        Лен културен/ленено семе

                        Протокол TP 57/2 от 19.3.2014 г.

                           Avena nuda L.

                        Овес гол

                        Протокол TP 20/1 от 6.11.2003 г.

                           Avena sativa L. (includes A. byzantina K. Koch)

                        Овес, червен овес

                        Протокол TP 20/1 от 6.11.2003 г.

                           Hordeum vulgare L.

                        Ечемик

                        Протокол TP 19/3 от 21.3.2012 г.

                           Oryza sativa L.

                        Ориз

                        Протокол TP 16/2 от 21.3.2012 г.

                           Secale cereale L.

                        Ръж

                        Протокол TP 58/1 от 31.10.2002 г.

                           xTriticosecale Wittm. ex A. Camus

                        Хибриди, получени от кръстосване на видове от рода Triticum и видове от рода Secale

                        Протокол 121/2 rev. 1 от 16.2.2011 г.

                           Triticum aestivum L.

                        Пшеница

                        Протокол 3/4 rev. 2 от 16.2.2011 г.

                           Triticum durum Desf.

                        Твърда пшеница

                        Протокол TP 120/3 от 19.3.2014 г.

                           Zea mays L.

                        Царевица

                        Протокол TP 2/3 от 11.3.2010 г.

                           Solanum tuberosum L.

                        Картоф

                        Протокол TP 23/2 от 1.12.2005 г.

                  Текстът на протоколите може да бъде намерен на уебсайта на CPVO (www.cpvo.europa.eu).

            ПРИЛОЖЕНИЕ II
            Списък на видовете, посочени в член 1, параграф 2, буква б), които трябва да отговарят на насоките за изследване на UPOV

                        Научно наименование

                        Общоприето наименование

                        Насока на UPOV

                           Beta vulgaris L.

                        Фуражно цвекло

                        Насока TG/150/3 от 4.11.1994 г.

                           Agrostis canina L.

                        Кучешка полевица

                        Насока TG 30/6 от 12.10.1990 г.

                           Agrostis gigantea Roth.

                        Гигантска полевица

                        Насока TG 30/6 от 12.10.1990 г.

                           Agrostis stolonifera L.

                        Издънкова (бяла) полевица

                        Насока TG 30/6 от 12.10.1990 г.

                           Agrostis capillaris L.

                        Обикновена полевица

                        Насока TG 30/6 от 12.10.1990 г.

                           Bromus catharticus Vahl

                        Слабителна овсига

                        Насока TG/180/3 от 4.4.2001 г.

                           Bromus sitchensis Trin.

                        Овсига

                        Насока TG/180/3 от 4.4.2001 г.

                           Dactylis glomerata L.

                        Ежова главица

                        Насока TG/31/8 от 17.4.2002 г.

                           Festuca arundinacea Schreb.

                        Тръстиковидна власатка

                        Насока TG/39/8 от 17.4.2002 г.

                           Festuca pratensis Huds.

                        Ливадна власатка

                        Насока TG/39/8 от 17.4.2002 г.

                           xFestulolium Asch. et Graebn.

                        Хибриди, получени от кръстосване на видове от рода Festuca и видове от рода Lolium

                        Насока TG/243/1 от 9.4.2008 г.

                           Phleum nodosum L.

                        Тимотейка

                        Насока TG/34/6 от 7.11.1984 г.

                           Phleum pratense L.

                        Тимотейка ливадна

                        Насока TG/34/6 от 7.11.1984 г.

                           Poa pratensis L.

                        Ливадина ливадна

                        Насока TG/33/7 от 9.4.2014 г.

                           Lotus corniculatus L.

                        Звездан обикновен

                        Насока TG/193/1 от 9.4.2008 г.

                           Lupinus albus L.

                        Бяла лупина

                        Насока TG/66/4 от 31.3.2004 г.

                           Lupinus angustifolius L.

                        Теснолистна лупина

                        Насока TG/66/4 от 31.3.2004 г.

                           Lupinus luteus L.

                        Жълта лупина

                        Насока TG/66/4 от 31.3.2004 г.

                           Medicago sativa L.

                        Люцерна обикновена

                        Насока TG/6/5 от 6.4.2005 г.

                           Medicago × varia T. Martyn

                        Пясъчна люцерна

                        Насока TG/6/5 от 6.4.2005 г.

                           Trifolium pratense L.

                        Детелина червена

                        Насока TG/5/7 от 4.4.2001 г.

                           Trifolium repens L.

                        Детелина бяла

                        Насока TG/38/7 от 9.4.2003 г.

                           Vicia faba L.

                        Бакла

                        Насока TG/8/6 от 17.4.2002 г.

                           Vicia sativa L.

                        Обикновен фий

                        Насока TG/32/7 от 20.3.2013 г.

                           Brassica napus L. var. napobrassica (L.) Rchb.

                        Брюква

                        Насока TG/89/6 rev. от 4.4.2001 г. + 1.4.2009 г.

                           Raphanus sativus L. var. oleiformis Pers.

                        Фуражна ряпа

                        Насока TG/178/3 от 4.4.2001 г.

                           Arachis hypogaea L.

                        Фъстъци

                        Насока TG/93/4 от 9.4.2014 г.

                           Brassica rapa L. var. silvestris (Lam.) Briggs

                        Репица

                        Насока TG/185/3 от 17.4.2002 г.

                           Carthamus tinctorius L.

                        Сафлор (шафранка)

                        Насока TG 134/3 от 12.10.1990 г.

                           Gossypium spp.

                        Памук

                        Насока TG/88/6 от 4.4.2001 г.

                           Papaver somniferum L.

                        Мак

                        Насока TG/166/4 от 9.4.2014 г.

                           Sinapis alba L.

                        Бял синап

                        Насока TG/179/3 от 4.4.2001 г.

                           Glycine max (L.) Merr.

                        Соеви зърна

                        Насока TG/80/6 от 1.4.1998 г.

                           Sorghum bicolor (L.) Moench

                        Сорго

                        Насока TG/122/3 от 6.10.1989 г.

                  Текстът на посочените насоки може да бъде намерен на уебсайта на UPOV (www.upov.int).
         “
      ЧАСТ Б
      „
            ПРИЛОЖЕНИЕ I
            Списък на видовете, посочени в член 1, параграф 2, буква а), които трябва да отговарят на протоколите за изследвания на CPVO

                        Научно наименование

                        Общоприето наименование

                        Протокол на CPVO

                           Allium cepa L. (лукова група)

                        Лук и шалот

                        Протокол TP 46/2 от 1.4.2009 г.

                           Allium cepa L. (сборна група)

                        Шалот

                        Протокол TP 46/2 от 1.4.2009 г.

                           Allium fistulosum L.

                        Лук батун (Японски лук или Уелски лук)

                        Протокол TP 161/1 от 11.3.2010 г.

                           Allium porrum L.

                        Праз

                        Протокол TP 85/2 от 1.4.2009 г.

                           Allium sativum L.

                        Чесън

                        Протокол TP 162/1 от 25.3.2004 г.

                           Allium schoenoprasum L.

                        Сибирски лук

                        Протокол TP 198/1 от 1.4.2009 г.

                           Apium graveolens L.

                        Целина

                        Протокол TP 82/1 от 13.3.2008 г.

                           Apium graveolens L.

                        Кореновидна целина

                        Протокол TP 74/1 от 13.3.2008 г.

                           Asparagus officinalis L.

                        Аспержи

                        Протокол TP 130/2 от 16.2.2011 г.

                           Beta vulgaris L.

                        Салатно цвекло, включително „Cheltenham“

                        Протокол TP 60/1 от 1.4.2009 г.

                           Brassica oleracea L.

                        Къдраво зеле

                        Протокол TP 90/1 от 16.2.2011 г.

                           Brassica oleracea L.

                        Карфиол

                        Протокол TP 45/2 от 11.3.2010 г.

                           Brassica oleracea L.

                        Броколи или „Калабрезе“

                        Протокол TP 151/2 от 21.3.2007 г.

                           Brassica oleracea L.

                        Брюкселско зеле

                        Протокол TP 54/2 от 1.12.2005 г.

                           Brassica oleracea L.

                        Алабаш

                        Протокол TP 65/1 от 25.3.2004 г.

                           Brassica oleracea L.

                        Савойско зеле, бяло главесто зеле и червено главесто зеле

                        Протокол TP 48/3 от 16.2.2011 г.

                           Brassica rapa L.

                        Китайско зеле

                        Протокол TP 105/1 от 13.3.2008 г.

                           Capsicum annuum L.

                        Люти чушки или пипер

                        Протокол TP 76/2 от 21.3.2007 г.

                           Cichorium endivia L.

                        Къдраволистна ендивия и обикновена ендивия

                        Протокол TP 118/3 от 19.3.2014 г.

                           Cichorium intybus L.

                        Цикория, синя жлъчка

                        Протокол TP 172/2 от 1.12.2005 г.

                           Cichorium intybus L.

                        Цикория-витлуф

                        Протокол TP 173/1 от 25.3.2004 г.

                           Citrullus lanatus (Thunb.) Matsum. et Nakai

                        Диня

                        Протокол TP 142/2 от 19.3.2014 г.

                           Cucumis melo L.

                        Пъпеш

                        Протокол TP 104/2 от 21.3.2007 г.

                           Cucumis sativus L.

                        Краставици и корнишони

                        Протокол TP 61/2 от 13.3.2008 г.

                           Cucurbita pepo L.

                        Тиквички

                        Протокол TP 119/1 rev от 19.3.2014 г.

                           Cynara cardunculus L.

                        Артишок и кардун

                        Протокол TP 184/2 от 27.2.2013 г.

                           Daucus carota L.

                        Моркови и фуражни моркови

                        Протокол TP 49/3 от 13.3.2008 г.

                           Foeniculum vulgare Mill.

                        Резене

                        Протокол TP 183/1 от 25.3.2004 г.

                           Lactuca sativa L.

                        Салата

                        Протокол TP 13/5 от 16.2.2011 г.

                           Solanum lycopersicum L.

                        Домат

                        Протокол TP 44/4 rev. от 27.2.2013 г.

                           Petroselinum crispum (Mill.) Nyman ex A. W. Hill

                        Магданоз

                        Протокол TP 136/1 от 21.3.2007 г.

                           Phaseolus coccineus L.

                        Многоцветен фасул

                        Протокол TP 9/1 от 21.3.2007 г.

                           Phaseolus vulgaris L.

                        Фасул пешак и фасул вейков

                        Протокол TP 12/4 от 27.2.2013 г.

                           Pisum sativum L. (partim)

                        Грах набръчкан, грах кръглозърнест и грах захарен

                        Протокол TP 7/2 от 11.3.2010 г.

                           Raphanus sativus L.

                        Черна репичка

                        Протокол TP 64/2 от 27.2.2013 г.

                           Solanum melongena L.

                        Патладжан или син домат

                        Протокол TP 117/1 от 13.3.2008 г.

                           Spinacia oleracea L.

                        Спанак

                        Протокол TP 55/5 от 27.2.2013 г.

                           Valerianella locusta (L.) Laterr.

                        Полска (кълнова) салата

                        Протокол TP 75/2 от 21.3.2007 г.

                           Vicia faba L. (partim)

                        Бакла

                        Протокол TP Broadbean/1 от 25.3.2004 г.

                           Zea mays L. (partim)

                        Царевица и пуклива царевица

                        Протокол TP 2/3 от 11.3.2010 г.

                           Solanum lycopersicum L. × Solanum habrochaites S. Knapp & D.M. Spooner; Solanum lycopersicum L. × Solanum peruvianum (L.) Mill.; Solanum lycopersicum L. × Solanum cheesmaniae (L. Ridley) Fosberg

                        Доматени подложки

                        Протокол TP 294/1 от 19.3.2014 г.

                  Текстът на протоколите може да бъде намерен на уебсайта на CPVO (www.cpvo.europa.eu).

            ПРИЛОЖЕНИЕ II
            Списък на видовете, посочени в член 1, параграф 2, буква б), които трябва да отговарят на насоките за изследване на UPOV

                        Научно наименование

                        Общоприето наименование

                        Насока на UPOV

                           Beta vulgaris L.

                        Салатно цвекло или бяло цвекло

                        Насока TG/106/4 от 31.3.2004 г.

                           Brassica rapa L.

                        Ряпа

                        Насока TG/37/10 от 4.4.2001 г.

                           Cichorium intybus L.

                        Широколистна цикория или италианска цикория

                        Насока TG/154/3 от 18.10.1996 г.

                           Cucurbita maxima Duchesne

                        Тиква

                        Насока TG/155/4 rev. от 28.3.2007 г. + 1.4.2009 г.

                           Rheum rhabarbarum L.

                        Ревен

                        Насока TG 62/6 от 24.3.1999 г.

                           Scorzonera hispanica L.

                        Кокеш или черен овесен корен

                        Насока TG/116/4 от 24.3.2010 г.

                  Текстът на посочените насоки може да бъде намерен на уебсайта на UPOV (www.upov.int).
         “


title: Делегирана директива 2014/71/ЕС на Комисията от 13 март 2014 година за изменение, с цел привеждане в съответствие с техническия прогрес, на приложение IV към Директива 2011/65/ЕС на Европейския парламент и на Съвета по отношение на освобождаването за олово в припой в интерфейс от разположени един върху друг елементи с голяма повърхност  Текст от значение за ЕИП

text:
               20.5.2014

               BG

               Официален вестник на Европейския съюз

               L 148/76

         ДЕЛЕГИРАНА ДИРЕКТИВА 2014/71/ЕС НА КОМИСИЯТА
   от 13 март 2014 година
   за изменение, с цел привеждане в съответствие с техническия прогрес, на приложение IV към Директива 2011/65/ЕС на Европейския парламент и на Съвета по отношение на освобождаването за олово в припой в интерфейс от разположени един върху друг елементи с голяма повърхност
   (текст от значение за ЕИП)
   ЕВРОПЕЙСКАТА КОМИСИЯ
   като взе предвид Договора за функционирането на Европейския съюз,
   като взе предвид Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване (1), и по-специално член 5, параграф 1, буква а) от нея,
   като има предвид, че:

               (1)

               Директива 2011/65/ЕС забранява употребата на олово в електрическо и електронно оборудване, пуснато на пазара.

               (2)

               Детекторната технология с разположени един върху друг елементи (SDE) се използва в детекторите на рентгеново лъчение в компютърната томография (КТ) и рентгеновите системи. Тя предлага предимства за пациентите, тъй като намалява необходимата рентгенова доза. Засега все още не могат да бъдат произведени детектори SDE с голяма площ, без да се използва припой, който не съдържа олово. Поради това заместването и премахването на оловото са научно и технически неприложими за горепосочените приложения.

               (3)

               Поради това употребата на олово в разположени един върху друг елементи с голяма площ, с повече от 500 връзки на интерфейс, използвани в рентгенови детектори за КТ и рентгенови системи, следва да бъде освободена от забраната до 31 декември 2019 г. С оглед на относително дългите иновационни цикли за секторите на медицинските изделия и приборите за контрол и управление, това е сравнително кратък преходен период, който е малко вероятно да има неблагоприятни последици за иновациите.

               (4)

               В съответствие с принципа в Директива 2011/65/ЕС за ремонтиране на изделията във вида, в който са произведени, с който се цели удължаване на живота на продуктите в съответствие, след като са били пуснати на пазара, резервните части се ползват от това освобождаване и след изтичане на крайната му дата и без ограничения във времето.

               (5)

               Поради това Директива 2011/65/ЕС следва да бъде съответно изменена,

         ПРИЕ НАСТОЯЩАТА ДИРЕКТИВА:
   Член 1
   Приложение IV към Директива 2011/65/ЕС се изменя в съответствие с приложението към настоящата директива.
   Член 2
   1.   Държавите членки въвеждат в сила законовите, подзаконовите и административните разпоредби, необходими за да се съобразят с настоящата директива, не по-късно от последния ден на шестия месец след нейното влизане в сила. Те незабавно съобщават на Комисията текста на тези разпоредби.
   При приемането им от държавите членки тези разпоредби съдържат позоваване на настоящата директива или са съпроводени от такова позоваване при официалното им публикуване. Условията и редът на позоваването се определят от държавите членки.
   2.   Държавите членки съобщават на Комисията текста на основните разпоредби от националното право, които те приемат в областта, уредена с настоящата директива.
   Член 3
   Настоящата директива влиза в сила на двадесетия ден след публикуването ѝ в Официален вестник на Европейския съюз.

   Член 4
   Адресати на настоящата директива са държавите членки.

      Съставено в Брюксел на 13 март 2014 година.

            За Комисията

            Председател

         José Manuel BARROSO

      (1)  ОВ L 174, 1.7.2011 г., стр. 88.

      ПРИЛОЖЕНИЕ
      В приложение IV към Директива 2011/65/ЕС се добавя следната точка 38:

                     „38.

                     Олово в припой в интерфейс от разположени един върху друг елементи с голяма повърхност, с над 500 връзки на интерфейс, използвани в рентгенови детектори за компютърна томография и рентгенови системи
                     Изтича на 31 декември 2019 г. Може да се употребява и след тази дата в резервни части за КТ и рентгенови системи, пуснати на пазара преди 1 януари 2020 г.“


title: Делегирана директива 2014/1/ЕС на Комисията от 18 октомври 2013 година за изменение, с цел адаптиране към техническия прогрес, на приложение IV към Директива 2011/65/ЕС на Европейския парламент и на Съвета, състоящо се в освобождаване от ограничението за употреба на олово в качеството на легиращ елемент в лагери и износващи се повърхности в медицинска апаратура, изложена на йонизиращо лъчение  текст от значение за ЕИП

text:
               9.1.2014

               BG

               Официален вестник на Европейския съюз

               L 4/45

         ДЕЛЕГИРАНА ДИРЕКТИВА 2014/1/ЕС НА КОМИСИЯТА
   от 18 октомври 2013 година
   за изменение, с цел адаптиране към техническия прогрес, на приложение IV към Директива 2011/65/ЕС на Европейския парламент и на Съвета, състоящо се в освобождаване от ограничението за употреба на олово в качеството на легиращ елемент в лагери и износващи се повърхности в медицинска апаратура, изложена на йонизиращо лъчение
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване (1), и по-точно член 5, параграф 1, буква а) от нея,
   като има предвид, че:

               (1)

               С Директива 2011/65/ЕС се забранява употребата на олово в електрическото и електронното оборудване, пуснато на пазара.

               (2)

               Единственият дълготраен смазочен материал, който не се разлага под въздействието на йонизиращо лъчение, са някои сплави, съдържащи частици олово.

               (3)

               Сегашното използване на олово като легиращ елемент в лагери и износващи се повърхности в изложена на йонизиращо лъчение медицинска апаратура не може да бъде елиминирано, а и засега не е намерен подходящ заместител.

               (4)

               Поради това Директива 2011/65/ЕС следва да бъде съответно изменена,

         ПРИЕ НАСТОЯЩАТА ДИРЕКТИВА:
   Член 1
   Приложение IV към Директива 2011/65/ЕС се изменя в съответствие с приложението към настоящата директива.
   Член 2
   1.   Държавите членки въвеждат в сила законовите, подзаконовите и административните разпоредби, необходими, за да се съобразят с настоящата директива, не по-късно от последния ден от шестия месец след нейното влизане в сила. Те незабавно съобщават на Комисията текста на тези разпоредби.
   Тези разпоредби съдържат позоваване на настоящата директива при приемането им от държавите членки или са съпроводени от такова позоваване при официалното им публикуване. Условията и редът на позоваването се определят от държавите членки.
   2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
   Член 3
   Настоящата директива влиза в сила на двадесетия ден след публикуването ѝ в Официален вестник на Европейския съюз.
   Член 4
   Адресати на настоящата директива са държавите членки.

      Съставено в Брюксел на 18 октомври 2013 година.

            За Комисията

            Председател

         José Manuel BARROSO

      (1)  ОВ L 174, 1.7.2011 г., стр. 88.

      ПРИЛОЖЕНИЕ
      В приложение IV към Директива 2011/65/ЕС се добавя следната точка 23:

                  „23.

                  Олово в качеството на легиращ елемент в лагери и износващи се повърхности в медицинска апаратура, изложена на йонизиращо лъчение. Валидно до 30 юни 2021 г.“


title: Делегирана директива 2014/69/ЕС на Комисията от 13 март 2014 година за изменение, с цел адаптиране към техническия прогрес, на приложение IV към Директива 2011/65/ЕС на Европейския парламент и на Съвета, състоящо се в освобождаване от съответното ограничение на употребата на олово в керамиката на диелектрика на кондензатори с номинално напрежение до 125 ~V или до 250 –V, използвани в промишлени контролни и регулиращи прибори  Текст от значение за ЕИП

text:
               20.5.2014

               BG

               Официален вестник на Европейския съюз

               L 148/72

         ДЕЛЕГИРАНА ДИРЕКТИВА 2014/69/ЕС НА КОМИСИЯТА
   от 13 март 2014 година
   за изменение, с цел адаптиране към техническия прогрес, на приложение IV към Директива 2011/65/ЕС на Европейския парламент и на Съвета, състоящо се в освобождаване от съответното ограничение на употребата на олово в керамиката на диелектрика на кондензатори с номинално напрежение до 125 ~V или до 250 –V, използвани в промишлени контролни и регулиращи прибори
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване (1), и по-специално член 5, параграф 1, буква а) от нея,
   като има предвид, че:

               (1)

               С Директива 2011/65/ЕС се забранява употребата на олово в електрическото и електронното оборудване, пускано на пазара.

               (2)

               Както замяната на оловото в керамиката на диелектрика на кондензатори с номинално напрежение до 125 ~V или до 250 –V, използвани в промишлени контролни и регулиращи прибори (ПКРП), така също и замяната на тези елементи в ПКРП, са технически неприложими.

               (3)

               Въпреки че замяната на оловото в керамиката на диелектрика на кондензатори за ниско напрежение е възможно при други видове приложения, за използването на такива безоловни елементи в ПКРП е необходимо производителите да препроектират своите ПКРП или части от тях и да узаконят новите проекти, за да станат те технически приложими и да се демонстрира тяхната надеждност. Следователно употребата на олово в керамични кондензатори за ниско напрежение, предназначени за промишлени контролни и регулиращи прибори, следва да бъде освободена от съответната забрана за периода до 31 декември 2020 г. С оглед на сравнително продължителните цикли на обновяване на ПКРП, това е сравнително кратък преходен период, който е малко вероятно да има отрицателни последици за новаторството.

               (4)

               В съответствие с принципа за „ремонтиране във вида, както изделието е произведено“, предвиден в Директива 2011/65/ЕС, според който се удължава животът на съответстващите на изискванията продукти след като веднъж са пуснати на пазара, резервните части ще продължават да се ползват от това освобождаване и след изтичането на неговия срок, без ограничения във времето.

               (5)

               Поради това Директива 2011/65/ЕС следва да бъде съответно изменена,

         ПРИЕ НАСТОЯЩАТА ДИРЕКТИВА:
   Член 1
   Приложение IV към Директива 2011/65/ЕС се изменя в съответствие с приложението към настоящата директива.
   Член 2
   1.   Държавите членки трябва да въведат в сила законовите, подзаконовите и административните разпоредби, необходими за да се съобразят с настоящата директива, не по-късно от последния ден от шестия месец след нейното влизане в сила. Те трябва незабавно да съобщят на Комисията текста на тези разпоредби.
   При приемането им от държавите членки тези разпоредби трябва да съдържат позоваване на настоящата директива, или съответно да са съпроводени от такова позоваване при официалното им публикуване. Условията и редът на позоваването се определят от държавите членки.
   2.   Държавите членки трябва да съобщават на Комисията текста на основните разпоредби от националното законодателство, които приемат в областта, уредена с настоящата директива.
   Член 3
   Настоящата директива влиза в сила на двадесетия ден след деня на публикуването ѝ в Официален вестник на Европейския съюз.

   Член 4
   Адресати на настоящата директива са държавите членки.

      Съставено в Брюксел на 13 март 2014 година.

            За Комисията

            Председател

         José Manuel BARROSO

      (1)  ОВ L 174, 1.7.2011 г., стр. 88.

      ПРИЛОЖЕНИЕ
      В приложение IV към Директива 2011/65/ЕС се добавя следната точка 40:

                     „40.

                     Олово в керамиката на диелектрика на кондензатори с номинално напрежение до 125 ~V или до 250 –V, използвани в промишлени контролни и регулиращи прибори.
                     Изтича на 31 декември 2020 г. Може да се използва след тази дата по отношение на резервни части за промишлени контролни и регулиращи прибори, пуснати на пазара преди 1 януари 2021 г.“


title: Делегирана директива 2014/70/ЕС на Комисията от 13 март 2014 година за изменение, с цел привеждане в съответствие с техническия прогрес, на приложение IV към Директива 2011/65/ЕС на Европейския парламент и на Съвета по отношение на освобождаването за олово в микроканални плочи (МКП)  Текст от значение за ЕИП

text:
               20.5.2014

               BG

               Официален вестник на Европейския съюз

               L 148/74

         ДЕЛЕГИРАНА ДИРЕКТИВА 2014/70/ЕС НА КОМИСИЯТА
   от 13 март 2014 година
   за изменение, с цел привеждане в съответствие с техническия прогрес, на приложение IV към Директива 2011/65/ЕС на Европейския парламент и на Съвета по отношение на освобождаването за олово в микроканални плочи (МКП)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване (1), и по-специално член 5, параграф 1, буква а) от нея,
   като има предвид, че:

               (1)

               Директива 2011/65/ЕС забранява употребата на олово в електрическо и електронно оборудване, пуснато на пазара.

               (2)

               Микроканалните плочи (МКП) се използват за откриване и усилване на йони и електрони в медицински изделия и прибори за контрол и управление; Заместването на оловото в МКП е научно и технически неприложимо.

               (3)

               Заместването на МКП в качеството им на компоненти с алтернативни детектори не е осъществимо при условия, при които се изискват изключително висока миниатюризация, много кратки времена за реакция или много високи коефициенти на усилване на сигнала. Поради това, използването на олово в тези случаи, в които експлоатационните характеристики и характерните особености на МКП надвишават тези на алтернативните детектори, следва да бъде освободено от забраната. Тъй като понастоящем не се очаква появата на несъдържащи олово алтернативи, по силата на член 5, параграф 2 от Директива 2011/65/ЕС, срокът на валидност на освобождаването следва да бъде 7 години от съответните дати за спазване на съответствието за медицинските изделия и приборите за контрол и управление, медицински изделия за ин витро и промишлените прибори за контрол и управление, както е предвидено в член 4, параграф 3 от Директива 2011/65/ЕС. С оглед на относително дългите иновационни цикли за всички медицински изделия и прибори за контрол и управление в сравнение с потребителските продукти, 7 години е сравнително кратък преходен период, който е малко вероятно да има неблагоприятни последици за иновациите.

               (4)

               Поради това Директива 2011/65/ЕС следва да бъде съответно изменена,

         ПРИЕ НАСТОЯЩАТА ДИРЕКТИВА:
   Член 1
   Приложение IV към Директива 2011/65/ЕС се изменя в съответствие с приложението към настоящата директива.
   Член 2
   1.   Държавите членки въвеждат в сила законовите, подзаконовите и административните разпоредби, необходими за да се съобразят с настоящата директива, не по-късно от последния ден на шестия месец след нейното влизане в сила. Те незабавно съобщават на Комисията текста на тези разпоредби.
   При приемането им от държавите членки тези разпоредби съдържат позоваване на настоящата директива или са съпроводени от такова позоваване при официалното им публикуване. Условията и редът на позоваването се определят от държавите членки.
   2.   Държавите членки съобщават на Комисията текста на основните разпоредби от националното право, които те приемат в областта, уредена с настоящата директива.
   Член 3
   Настоящата директива влиза в сила на двадесетия ден след публикуването ѝ в Официален вестник на Европейския съюз.

   Член 4
   Адресати на настоящата директива са държавите членки.

      Съставено в Брюксел на 13 март 2014 година.

            За Комисията

            Председател

         José Manuel BARROSO

      (1)  ОВ L 174, 1.7.2011 г., стр. 88.

      ПРИЛОЖЕНИЕ
      В приложение IV към Директива 2011/65/ЕС се добавя следната точка 39:

                     „39.

                     Олово в микроканални плочи (МКП), използвани в оборудване, което има най-малко една от следните характеристики:

                                 а)

                                 компактен размер на детектора за електрони или йони, когато пространството за детектора е ограничено до максимум 3 mm/МКП (височина на детектора + място за монтаж на МКП), максимум 6 mm общо, и когато алтернативна концепция, осигуряваща повече място за детектора е научно и технически неприложима;

                                 б)

                                 двумерна пространствена разделителна способност за откриване на електрони или йони, когато се прилага най-малко едно от следните условия:

                                             i)

                                             време на реакция по-кратко от 25 ns;

                                             ii)

                                             област на детекция от пробата, по-голяма от 149 mm2;

                                             iii)

                                             коефициент на размножение, по-голям от 1,3 × 103.

                                 в)

                                 време на реакция, по-малко от 5 ns, за откриването на електрони или йони;

                                 г)

                                 област на детекция от пробата, по-голяма от 314 mm2 за откриване на електрони или йони;

                                 д)

                                 коефициент на размножение, по-голям от 4,0 × 107.

                           Освобождаването изтича на следните дати:

                                 а)

                                 21 юли 2021 г. за медицинските изделия и приборите за контрол и управление;

                                 б)

                                 21 юли 2023 г. за медицински изделия за диагностика ин витро;

                                 в)

                                 21 юли 2024 г. за промишлени прибори за контрол и управление.“


title: Делегирана директива 2014/109/ЕС на Комисията от 10 октомври 2014 година за изменение на приложение II към Директива 2014/40/ЕС на Европейския парламент и на Съвета чрез установяване на галерия от предупреждения под формата на изображения, които да се използват за тютюневите изделия  Текст от значение за ЕИП

text:
               17.12.2014

               BG

               Официален вестник на Европейския съюз

               L 360/22

         ДЕЛЕГИРАНА ДИРЕКТИВА 2014/109/ЕС НА КОМИСИЯТА
   от 10 октомври 2014 година
   за изменение на приложение II към Директива 2014/40/ЕС на Европейския парламент и на Съвета чрез установяване на галерия от предупреждения под формата на изображения, които да се използват за тютюневите изделия
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2014/40/ЕС на Европейския парламент и на Съвета от 3 април 2014 г. за сближаване на законовите, подзаконовите и административните разпоредби на държавите членки относно производството, представянето и продажбата на тютюневи и свързани с тях изделия и за отмяна на Директива 2001/37/ЕО (1), и по-специално член 10, параграф 3, буква б) от нея,
   като има предвид, че:

               (1)

               В член 10 от Директива 2014/40/ЕС се предвижда, че на всяка потребителска опаковка и всяка външна опаковка на тютюневи изделия за пушене трябва да се поставят комбинирани здравни предупреждения, освен ако не са освободени в съответствие с член 11. Комбинираните здравни предупреждения трябва да съдържат, inter alia, едно текстово предупреждение от списъка в приложение I и съответстваща цветна снимка от галерията с изображения в приложение II към посочената директива.

               (2)

               Директива 2014/40/ЕС също така оправомощава Комисията да приема делегирани актове, с които да установява и адаптира галерията с изображения в приложение II с оглед на научното и пазарното развитие.

               (3)

               Поради това приложение II към Директива 2014/40/ЕС следва да бъде съответно изменено,

         ПРИЕ НАСТОЯЩАТА ДИРЕКТИВА:
   Член 1
   Приложение II към Директива 2014/40/ЕС се изменя в съответствие с приложението към настоящата директива.
   Член 2
   1.   Държавите членки въвеждат в сила законовите, подзаконовите и административните разпоредби, необходими за изпълнение на настоящата директива до 20 май 2016 г. Те незабавно съобщават на Комисията текста на тези разпоредби.
   Държавите членки прилагат тези разпоредби от 20 май 2016 г.
   2.   Държавите членки съобщават на Комисията текста на основните разпоредби от националното законодателство, които приемат в областта, уредена с настоящата директива.
   Член 3
   Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
   Член 4
   Адресати на настоящата директива са държавите членки.

      Съставено в Брюксел на 10 октомври 2014 година.

            За Комисията

            Председател

         José Manuel BARROSO

      (1)  ОВ L 127, 29.4.2014 г., стр. 1.

      ПРИЛОЖЕНИЕ

            „ПРИЛОЖЕНИЕ II
            Галерия с изображения (на комбинирани здравни предупреждения)
            (посочена в член 10, параграф 1)

               Група 1

               Група 2

               Група 3

                           “


title: Делегирана директива 2014/2/ЕС на Комисията от 18 октомври 2013 година за изменение, с цел адаптиране към техническия прогрес, на приложение IV към Директива 2011/65/ЕС на Европейския парламент и на Съвета, състоящо се в освобождаване от съответното ограничение на употребата на кадмий във фосфорните покрития в усилвателите на рентгенови изображения до 31 декември 2019 г. и в резервни части за рентгенови системи, пуснати на пазара в ЕС преди 1 януари 2020 г.  текст от значение за ЕИП

text:
               9.1.2014

               BG

               Официален вестник на Европейския съюз

               L 4/47

         ДЕЛЕГИРАНА ДИРЕКТИВА 2014/2/ЕС НА КОМИСИЯТА
   от 18 октомври 2013 година
   за изменение, с цел адаптиране към техническия прогрес, на приложение IV към Директива 2011/65/ЕС на Европейския парламент и на Съвета, състоящо се в освобождаване от съответното ограничение на употребата на кадмий във фосфорните покрития в усилвателите на рентгенови изображения до 31 декември 2019 г. и в резервни части за рентгенови системи, пуснати на пазара в ЕС преди 1 януари 2020 г.
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване (1), и по-точно член 5, параграф 1, буква а) от нея,
   като има предвид, че:

               (1)

               С Директива 2011/65/ЕС се забранява употребата на кадмий в електрическото и електронното оборудване, пуснато на пазара.

               (2)

               Общите отрицателни въздействия на възможните алтернативи върху околната среда и здравето надхвърлят ползите от евентуалното заместване на кадмия в състава на фосфорните покрития в усилвателите на рентгенови изображения и в резервните части за рентгенови системи.

               (3)

               По тази причина използването на кадмий в състава на фосфорните покрития в усилвателите на рентгенови изображения и в резервните части за рентгенови системи следва да бъде освободено от съответната забрана.

               (4)

               Поради това Директива 2011/65/ЕС следва да бъде съответно изменена,

         ПРИЕ НАСТОЯЩАТА ДИРЕКТИВА:
   Член 1
   Приложение IV към Директива 2011/65/ЕС се изменя в съответствие с приложението към настоящата директива.
   Член 2
   1.   Държавите членки въвеждат в сила законовите, подзаконовите и административните разпоредби, необходими за да се съобразят с настоящата директива, не по-късно от последния ден от шестия месец след нейното влизане в сила. Те незабавно съобщават на Комисията текста на тези разпоредби.
   Тези разпоредби съдържат позоваване на настоящата директива при приемането им от държавите членки или са съпроводени от такова позоваване при официалното им публикуване. Условията и редът на позоваването се определят от държавите членки.
   2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
   Член 3
   Настоящата директива влиза в сила на двадесетия ден след публикуването ѝ в Официален вестник на Европейския съюз.

   Член 4
   Адресати на настоящата директива са държавите членки.

      Съставено в Брюксел на 18 октомври 2013 година.

            За Комисията

            Председател

         José Manuel BARROSO

      (1)  ОВ L 174, 1.7.2011 г., стр. 88.

      ПРИЛОЖЕНИЕ
      В приложение IV към Директива 2011/65/ЕС се добавя следната точка 21:

                  „21.

                  Кадмий в състава на фосфорните покрития в усилвателите на рентгенови изображения до 31 декември 2019 г. и в резервните части за рентгенови системи, пуснати на пазара в ЕС преди 1 януари 2020 г.“